ھُدا ءِ میتگ
مھلب نسیر
دُور
سک دُور چارگیں
دورانی واباں
سک بنت
اھد ءِ ودارانی چم
باریں کدی دورانی باریگ مٹ بنت؟
اے زندگی!
اے یک ءُ تھنائیں سپر
ھر دو سواساں سستگیں
گُک بستگیں پادینکے ءَ
گرّان اِنت جاھے روچے ءَ
جاھے شپے ءَ بڈّ ءَ کُتگ۔۔۔
جاھے شُد ءَ واپینتگ ءُ شر ٹپّ اِتگ
تاں اے دگہ سھب ءِ سر ءَ
چمانی سیاھی آرگ ءَ سُرمگ کتگ
لنٹانی تل بچکندگاں گوں ترْک اِتگ
ھونانی پنے شیپتگ ئِے۔۔۔
کیدانی جاہ مُرواردیں زُلپاں سر ءَ پِر شانتگ اَت
رنگ ئِے انارکاں مٹ اتگ
اَنچو دل ءِ زنگ ءِ وڑ ءَ
پاسگ نہ بنت
سھتانی دروشم مٹ بنت باریں کدی؟
باریں کدی اے دُوریاں سر بیت اھد ءِ زندگی
وازمندگیں ماہ ءِ سر ءَ
لوٹے دل ءِ بے ھاجتیں
تھنائیں بژنے بے وسیں
ھر شپ یک چمے نز کنت
گوں لنکُکاں استال ءُ ماہ ءَ دست جنت
ھر شپ ھمے رنگ ءَ ھزاراں واھگ انت
لیٹ اِیت ءُ چماں مُچ کنت
باریں کدی وابانی ھستی مٹ بنت؟
واھگ مہ بنت
دزرس بہ بنت۔۔۔
ھالے بیاتکیں روچے ءَ
گوات ءَ پتاتگ زندگی یکجاہ کتگ
اَنچو زمین چَنڈ ءَ گُش ئے
کبرانی مَھرم آرتگ ءُ نا مھرماں لینس داتگ انت
اَنچش ھوار انت زندگی جاھے دِگر
باریں کدی دوراں چہ دُوریں دؤر بنت؟